Агенцијата за заштита на правото на слободен пристап до информациите од јавен карактер, врз основа на член 109 став 9 од Законот за општата управна постапка („Службен весник на Република Македонија“ бр. 124/2015), а согласно член 27 и член 34 став 1 од Законот за слободен пристап до информации од јавен карактер („Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер („Службен весник на Република Северна Македонија“ бр.60/20), постапувајќи по Жалбата изјавена од Еколошко здружение на граѓани Фронт 21/42 - Скопје, преку Искра Стојковска, извршен директор на Здружението, поднесена против Министерството за животна средина и просторно планирање, по предметот Барање за пристап до информации од јавен карактер, на 19.02.2025 година, го донесе следното

**Р Е Ш Е Н И Е**

1. Жалбата изјавена од Еколошко здружение на граѓани Фронт 21/42 - Скопје, преку Искра Стојковска, извршен директор на Здружението, поднесена против Министерството за животна средина и просторно планирање, заведена во Агенцијата под бр.08-38 на 07.02.2025 година, по предметот Барање за пристап до информации од јавен карактер, **СЕ УВАЖУВА.**
2. **Решението на Имателот на информации бр.09-162/2 од 12.02.2025 година СЕ ПОНИШТУВА.**
3. **Предметот се враќа на повторно постапување пред првостепениот орган.**
4. **Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

Еколошко здружение на граѓани Фронт 21/42 - Скопје, како што се наведува во Жалбата, на 10.01.2025 година поднело Барање за пристап до информации од јавен карактер до Министерството за животна средина и просторно планирање, со кое побарало да се изврши увид во:

„Регистар на одобрени елаборати за заштита на животната средина.“

Имателот на информации на ова Барање не одговорил во законски предвидениот рок, поради што Барателот на информацијата, во законски предвидениот рок, поднел Жалба заведена во Агенцијата под бр. 08-38 на 07.02.2025 година.

Агенцијата со електронски допис бр. 08-38 од 10.02.2025 година ја препрати Жалбата до Имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

Имателот на информации на 12.02.2025 година до Агенцијата по електронски пат достави Решение бр.09-162/2 од 12.02.2025 година со кое се прифаќа делумно Барањето на Барателот, заведен во Агенцијата под бр.08-38. Во Решението е наведено: „По дополнителна електронска консултација со лицето за контакт од Еколошкото здружение на граѓани Фронт 21/42, Татјана Петрушевска, барањето беше конкретизирано од нивна страна, односно **дека барателот бара увид во регистрите од 2011, 2012 и 2024 година**. Секторот за животна средина при Управата за ЖС во МЖСПП ги достави следните одговори по однос на барањето: Министерството не поседува регистри на одобрени елаборати за 2011 и 2012 година. Воедно согласно листата на документарен материјал со рокови за чување на актите во МЖСПП елаборати за заштита на животната средина како и решенија за одобрување на елаборати за заштита на ЖС имаат утврден рок на чување од 10 години, што значи дека станува збор за застарени предмети. Што се однесува до 2024 година, Секторот за ЖС води електронски регистар на одобрени елаборати за заштита на ЖС, и истиот ќе биде доставен во електронска форма заедно со решението.“

На 17.02.2025 година, Барателот на информации по електронски пат до Агенцијата достави Произнесување по жалба бр.03/2025/2/196и од 14 .02.2025, во кое е наведува дека: „МЖСПП паушално наведува дека Регистрите на одобрени елаборати за животна средина 2011 и 2012 година не се веќе достапни затоа што имаат утврден рок на чување од 10 години. Согласно член 27 од Уредбата за канцелариско и деловно работење. МЖСПП има законска обврска да донесе План на архивски знаци....Листа на документарен материјал со рокови за негово чување не е јавно достапна, ниту е доставена во прилог на Решението со кое ни се одбива пристап до Регистрите од 2011 и 2012 година, па не би можело да се утврди конкретниот рок за чување на регистрите; Доколку Регистрите на одобрени елаборати од 2011 и 2012 година се уништени поради застареност, укажување дека Законот за архивски материјал во член 24 и Уредбата за канцелариско и деловно работење во член 32 ги дефинираат начинот и постапката на издвојување и уништување на документарниот материјал ... Изјавата дека Регистрите од 2011 и 2012 година не постојат (односно не може да ни биде овозможен пристап бидејќи се застарени предмети) треба да биде докажано со посочената законска обврзна документација за уништување на документарен материјал..Од наводите истакнати во Решението на МЖСПП нејасно е на кој начин е постапено со конкретниот документарен материјал – дали е предаден во архивата на МЖСПП на понатамошно чување како решен запис, дали е извршено тековно одбирање на архивскиот од документарниот материјал и потоа доставен до Државниот архив на РСМ, или пак регистрите се уништени по спроведената постапка утврдена со закон. Доколку бараните регистри од 2011 и 2012 се уништени, МЖСПП требало да ја достави соодветната документација (верификувана и од Државниот архив) како доказ. Доколку е извршено тековно одбирање на материјалот и по истечениот рок од МЖСПП ги доставил регистрите до Државен архив на РСМ, согласно член 18 од Законот за слободен пристап до информации од јавен карактер....било должно да го препрати барањето до Државниот архив, кој според содржината на барањето е имател на информацијата и за тоа да не известат.“

Агенцијата за заштита на правото на слободен пристап до информациите од јавен карактер, постапувајќи согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ЈА УВАЖИ, Решението на Имателот го поништи и предметот го врати на повторно постапување пред првостепениот орган,** поради следното:

По разгледувањето на Жалбата и сите списи во врска со предметот, Агенцијата утврди дека, постапувајќи по предметното Барање за пристап до информации од јавен карактер, Имателот на информации не постапил правилно и во целост согласно Законот за слободен пристап до информации од јавен карактер, со тоа што Имателот на информации носи позитивно Решение, во кое е наведено дека „Министерството **не поседува регистри** на одобрени елаборати за 2011 и 2012 година....утврден рок на чување од 10 години, што значи дека станува збор за застарени предмети“, Агенцијата му укажува на Имателот на информации дека согласно член 3 став 1 алинеја 2 од Законот за слободен пристап до информации од јавен карактер е утврдено: „информација од јавен карактер е информација во која било форма што **ја создал или со која располага** имателот на информацијата согласно со неговите надлежности“, неспорен е фактот дека Имателот на информации како што и самиот наведува ја создал бараната информација.

Доколку, Имателот на информации сепак утврди дека по Барањето за пристап до информации од јавен карактер за бараните информации за 2011 и 2012 година не може да постапи поради тоа што бараните информации се уништени согласно Закон, должен е до Агенцијата да достави доказ за уништување на истите поради застареност на документарниот материјал.

Согласно член 24 став 2 и 3 од Законот за архивски материјал е утврдено дека „Имателот е должен да изврши попис на предложениот документарен материјал за уништување и пописот со барање го доставува до Државниот архив заради добивање на согласност за уништување“ и  „доколку Државниот архив констатира дека во предложениот документарен материјал за уништување нема архивски материјал или документарен материјал на кој не му истекол рокот за чување издава согласност  за негово уништување“.

Поради наведеното, Имателот на информации е должен одново да го разгледа Барањето, да постапи согласно одредбите од Законот за слободен пристап до информации од јавен карактер и со соодветно решение да му овозможи увид во бараната информација.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

**Директор,**

**Пламенка Бојчева**